|  |  |
| --- | --- |
|  |  |
| Määrus | 23.11.2023 nr 62 |
| Ettevõtlus- ja infotehnoloogiaministri 21. märtsi 2022. a määruse nr 23 „Ettevõtja rakendusuuringute määrus“ muutmine |  |

Määrus kehtestatakse atmosfääriõhu kaitse seaduse § 161 lõike 3 ja riigieelarve seaduse § 53¹ lõike 1 alusel.

Ettevõtlus- ja infotehnoloogiaministri 21. märtsi 2022. a määruses nr 23 „Ettevõtja rakendusuuringute määrus“ tehakse järgmised muudatused:

**1)** paragrahvi 1 lõiget 2 täiendatakse punktiga 5 järgmises sõnastuses:

„5) käesoleva määruse tähenduses raskustes olevale ettevõtjale.“;

**2)** paragrahvi 4 täiendatakse punktiga 1¹ järgmises sõnastuses:

„1¹) iduettevõte on börsil noteerimata väikeettevõtja viie aasta jooksul alates registreerimisest, kes ei ole teise ettevõtja tegevust üle võtnud, kasumit jaotanud ega ole moodustatud ühinemise teel;“;

**3)** paragrahvi 4 täiendatakse punktiga 2¹ järgmises sõnastuses:

„2¹) kasvuettevõte on ettevõtja, kelle keskmine aastatootlus on taotluse esitamisele eelnenud kolme majandusaasta jooksul olnud vähemalt 20 protsenti ja kellel oli kolmeaastase perioodi alguses vähemalt kümme töötajat;“;

**4)** paragrahvi 4 täiendatakse punktiga 8¹ järgmises sõnastuses:

„8¹) raskustes olev ettevõtja on ettevõtja, kes vastab üldise grupierandi määruse artikli 2 punktis 18 või IPCEI teatise punkti 10 alapunktis a nimetatud kriteeriumidele, välja arvatud selline iduettevõte või kasvuettevõte, kelle puhul ei arvata aktsia- või osakapitali hulka ülekurssi;“;

**5)** paragrahvi 4 punktis 12 asendatakse tekstiosa „punktile 2“ tekstiosaga „punktile 91“;

**6)** paragrahvi 4 punkt 16 sõnastatakse järgmiselt:

„16) turutingimused on turutingimused üldise grupierandi määruse artikli 2 punkti 39a tähenduses;“;

**7)** paragrahvi 9 täiendatakse lõikega 11 järgmises sõnastuses:

„(11) Välisriigi registris registreeritud partneri kulude tõendamiseks esitab toetuse saaja rakendusüksusele partneri kulude abikõlblikkuse auditiaruande, mille on teinud partneri asukoha riigi sõltumatu ja sertifitseeritud audiitor, ja milles on sätestatud, et partneri kulud on kooskõlas üldise grupierandi määrusega või vähese tähtsusega abi määrusega, käesoleva määrusega ning kohalike õigusaktide ja üldtunnustatud raamatupidamistavaga.“;

**8)** paragrahvi 11 lõike 4 esimesest lausest jäetakse välja sõnad „abikõlblikkuse perioodil“;

**9)** paragrahvi 12 lõige 5 sõnastatakse järgmiselt:

„(5) Jooksva taotlemise korral teavitab Ettevõtluse ja Innovatsiooni Sihtasutus oma veebilehel taotluste vastuvõtmise alustamisest, rahastamise eelarve jäägist ja eelarvevahendite lõppemisest.“;

**10)** paragrahvi 14 lõike 3 kolmas lause sõnastatakse järgmiselt:

„Taotleja ja partner peavad taotluse rahuldamise otsuse tegemise hetkeks nõuetekohaselt olema täitnud maksukorralduse seaduses sätestatud maksudeklaratsioonide esitamise kohustuse ja esitanud äriregistrile majandusaasta aruanded, mille esitamise tähtaeg on saabunud.“;

**11)** paragrahvi 18 lõike 6 punkt 4 sõnastatakse järgmiselt:

„4) projekti mõju säästva arengu eesmärkide saavutamisele, mille raames hinnatakse projekti mõju jätkusuutliku energia, säästva tootmise ja tarbimise, kliimamuutuste vastaste lahenduste väljaarendamisesse ning tervisele ja heaolule – kümme protsenti koondhindest.“;

**12)** paragrahvi 18 lõige 14 sõnastatakse järgmiselt:

„(14) Enne taotluste vastuvõtmise alustamist kooskõlastab Ettevõtluse ja Innovatsiooni Sihtasutus hindamismetoodika Majandus- ja Kommunikatsiooniministeeriumiga ja teeb selle kättesaadavaks oma veebilehel.“;

**13)** paragrahvi 22 lõige 9 sõnastatakse järgmiselt:

„(9) Taotluse rahuldamise otsust võib muuta tagasiulatuvalt kuni projekti lõppemiseni, kui see aitab kaasa projekti tulemuste saavutamisele ja muudatus on põhjendatud.“;

**14)** paragrahvi 25 lõige 2 sõnastatakse järgmiselt:

„(2) Tegelike kulude alusel toetuse maksmise eeldusteks on projekti tegevuste elluviimine, abikõlblike kulude tegemine ja maksmine.“;

**15)** paragrahvi 25 lõige 5 sõnastatakse järgmiselt:

„(5) Lõppmakse tehakse pärast projekti tegevuste elluviimist ja tulemuste saavutamist ning lõpparuande kinnitamist.“;

**16)** paragrahvi 29 tekst loetakse esimeseks lõikeks ning paragrahvi täiendatakse lõikega 2 järgmises sõnastuses:

„(2) 2023. aasta novembris vastu võetud § 18 lõike 6 punkti 4 muudatust rakendatakse projektidele, mille taotluste vastuvõtmise alustamisest teavitab Ettevõtluse ja Innovatsiooni Sihtasutus pärast nimetatud muudatuse jõustumist.“.

(allkirjastatud digitaalselt)

Tiit Riisalo

majandus- ja infotehnoloogiaminister

(allkirjastatud digitaalselt)

Ahti Kuningas
kantsler